Hynrei ka jinglong ki nongrep jong ngi pat kum i Bah Kolishon, ki pyndonkam ym tang ia ka jingnang na ka jingshem jong ki, hynrei ki iasam ruh ia ka jingnang jingtip sha kiwei ruh khnang ban ioh jingmyntoi lang ki parashnong parathaw. Ka thong ba ki nongrep kum u Bah Kolishon ki angnud ka long ym tang na ka bynta ka imlang sahlang jong ki hi hynrei na ka bynta ka pyrthei baroh kawei ba ki nongrep kin don la ka hok halor ka jingtreikam jong ki. Kaba kham kongsan na kine ka long ban long trai ia la u symbai uba long u tynrai ne ka nongrim jong ka rep ka riang. Haba don la u symbai bad haba ym donkam ban thied ia u ne shaniah ha ki kompeni, ka wan ka jingshong shngaiñ bad jingsngewskhem ba ka ngi don ka hok long trai ia la ka jong ka bam ka dih bad ngi lah ruh ban pynmih ia la ka jong ka bam ka dih.